Schaan, 15. april 2022

Sporočilo za medije o trajnostnih potovanjih v okviru projekta *Youth Alpine Interrail* (YOALIN)

Projekt YOALIN: 150 vozovnic za 8 alpskih držav

***Alpe lahko raziskujemo in odkrivamo podnebju prijazno*, je glavno vodilo projekta YOALIN, ki bo tudi letos poskrbel za pravo potovalno mrzlico, saj bo mladim omogočil trajnostno in cenovno ugodnejše potovanje po Alpah. Tokrat je na voljo 150 alpskih vozovnic, za katere se lahko mladi potegujejo do 20. maja 2022.**

Storiti nekaj dobrega za podnebje in kljub temu mesec dni potovati po osmih alpskih državah? Z alpsko vozovnico YOALIN je možno prav to! Ker na območju Alp približno 30 odstotkov emisij CO2 povzroča prav naša mobilnost, je za učinkovito blaženje podnebnih sprememb bistvenega pomena, da je trajnostna in podnebju prijazna. K temu želi prispevati tudi projekt YOALIN, v sklopu katerega bo letos izžrebanih 150 alpskih vozovnic, s katerimi bo mogoče z javnim prevozom potovati po vseh alpskih državah. Za vozovnice se lahko do 20. maja 2022 na [www.yoalin.org](http://www.yoalin.org) potegujejo mladi v starosti od 18 do 27 let.

**Ena vozovnica, številne ugodnosti**

Alpska vozovnica YOALIN ponuja še veliko več: 150 imetnikov in imetnic vozovnice je vabljenih na uradno odprtje dogodka v avstrijski Landeck konec junija, ko bo potekal tudi festival ARGE ALP Fest, eden od projektnih partnerjev. Za mlade bo dogodek odlična priložnost za medsebojno spoznavanje in skupno načrtovanje potovanj, saj bodo tako postali del skupnosti YOALIN, ki se od leta 2018, ko se je projekt začel, stalno širi in povečuje. Dosedanji sodelujoči pri projektu YOALIN jim bodo pomagali pri načrtovanju potovanj in vodenju po različnih lokacijah, spremljali jih bodo na pohodniških turah v domači regiji. Na [www.yoalin.org](http://www.yoalin.org) so objavljene številne informacije o projektu in vtisi posameznikov o lastnem sodelovanju pri projektu; tu so zbrani tudi koristni nasveti za posamezna potovanja, prikazani so tudi zemljevidi izbranih destinacij in krajev, ki so v skupnosti YOALIN še posebno priljubljeni in se razlikujejo od ostalih bolj znanih turističnih destinacij. Popotniki in popotnice bodo lahko uveljavljali tudi posebne ugodnosti, npr. popust na vstopnico za obisk muzejev ali brezplačne storitve v izbranih ustanovah. Poleti se bosta zvrstila še dva dogodka, ki bosta za mlade prav tako priložnost za izmenjavo izkušenj in medsebojna spoznavanja. Vsi, ki bodo sodelovali v projektu, so tudi vabljeni, da o svojih doživetjih poročajo na družabnih omrežjih in da s svojimi najboljšimi fotografijami in zgodbami sodelujejo na natečaju, katerega zmagovalci bodo razglašeni na zaključnem dogodku oktobra v Švici.

**Pomembna pomoč**

Mladinski svet CIPRE (CYC) in CIPRA International se kot pobudnika projekta YOALIN zavzemata za podnebju prijaznejša ter okoljsko bolj ozaveščena, trajnostna in cenovno dostopnejša potovanja po Alpah.

Projekt YOALIN spodbujajo države podpisnice Alpske konvencije, finančno pa so ga podprli švicarski Zvezni urad za prostorski razvoj (ARE), Delovna skupnost alpskih dežel (ARGE ALP), avstrijsko Zvezno ministrstvo za varstvo podnebja, okolje, energijo, mobilnost, inovacije in tehnologijo, nemško Zvezno ministrstvo za okolje, varstvo narave, jedrsko varnost in varstvo potrošnikov (BMUV) ter lihtenštajnski Urad za okolje.

Rok za prijavo: 20. maj 2022. Več informacij (v angleščini): [www.yoalin.org](http://www.yoalin.org).

To sporočilo in fotografije, primerne za tisk, si lahko presnamete z naslednjega naslova: [www.yoalin.org/press](http://www.yoalin.org/press)

Za vprašanja vam je na voljo:

Caroline Begle, vodja področja komunikacije, CIPRA International, +423 237 53 53, caroline.begle@cipra.org